google/wiki40b huggingface dataset:
Allahu Akbar

Allahu Akbar (Ο Θεός είναι μεγάλος) (αραβικά: نشيد وطني ليبي‎) ήταν ο εθνικός ύμνος της Λιβύης από το 1969 έως το 2011. Αρχικά αποτελούσε εμβατήριο, που έγινε δημοφιλές στην Αίγυπτο και τη Συρία κατά τη διάρκεια του Πολέμου του Σουέζ το 1956. Υιοθετήθηκε από τον Λίβυο ηγέτη Καντάφι, εκφράζοντας την ελπίδα του να ενώσει τον αραβικό κόσμο.

Χρήση στη Λιβύη

Το "Allahu Akbar" υιοθετήθηκε ως επίσημος εθνικός ύμνος της Λιβυκής Αραβικής Τζαμαχιρίας την 1η Σεπτεμβρίου 1969 από τον ηγέτη της Λιβύης Μουαμάρ Καντάφι, δείχνοντας τις ελπίδες του να ενώσει τον αραβικό κόσμο. Το "Allahu Akbar" αντικατέστησε τον προηγούμενο εθνικό ύμνο "Λιβύη, Λιβύη, Λιβύη", που είχε χρησιμοποιηθεί από το Βασίλειο της Λιβύης από την ανεξαρτησία του το 1951.
Όταν η Λιβυκή Αραβική Τζαμαχιρία έγινε Σοσιαλιστική Λαϊκή Λιβυκή Αραβική Τζαμαχιρία στις 2 Μαρτίου 1977, ο "Allahu Akbar" παρέμεινε ο εθνικός ύμνος της Λιβύης. Ωστόσο, όταν η Λιβύη και η Αίγυπτος διέκοψαν τις διπλωματικές σχέσεις του μετά την ειρηνευτική συνθήκη της τελευταίας με το κράτος του Ισραήλ το 1979, οι αιγυπτιακές προελεύσεις του εθνικού ύμνου σταμάτησαν να αναφέρονται από επίσημες κρατικές πηγές.
Όταν η Μεγάλη Σοσιαλιστική Λαϊκή Λιβυκή Αραβική Τζαμαχιρία διαλύθηκε στις 20 Οκτωβρίου 2011, μετά το τέλος του Εμφυλίου Πολέμου και τον θάνατο του Μουαμάρ Καντάφι, ο ύμνος «Λιβύη, Λιβύη, Λιβύη» υιοθετήθηκε και πάλι ως ο νέος εθνικός ύμνος της Λιβύης, από το Εθνικό Μεταβατικό Συμβούλιο.
Άρνισσα Πέλλας

Όνομα

Παλαιότερα ονομαζόταν Όστροβο, σλαβική λέξη που σημαίνει νησί, ονομασία που διατηρήθηκε μέχρι το 1926 οπότε πήρε το όνομα Άρνισσα., το οποίο είναι προϊστορικό και ομόρριζο με το όνομα της πόλης Άρνη, στη λίμνη της Κωπαΐδας.

Αρχαία ιστορία

Η Άρνισσα ήταν ένα από τα αρχαιότερα μακεδονικά πολίσματα (αναφέρεται από τον Θουκυδίδη), που ταυτίζεται με τον αρχαίο ερειπιώνα κοντά στο σημερινό ομώνυμο χωριό και συγκεκριμένα στη μικρή χερσόνησο της Βεγορίτιδας λίμνης, όπου βρέθηκαν διάφορα αρχαιολογικά ευρήματα (αρχιτεκτονικά μέλη και επιγραφές).

Νεότερη ιστορία

Στα τέλη του 14ου αιώνα, με την οθωμανική κατάκτηση, το Όστροβο μετατράπηκε σε έδρα μουδιρλικίου ενώ το 1798 πέρασε στη δικαιοδοσία του Αλή πασά των Ιωαννίνων. Στα τέλη του 19ου αιώνα στον οικισμό κατοικούσαν 300 περίπου οικογένειες από τις οποίες οι 200 ήταν χριστιανικές και οι υπόλοιπες μουσουλμανικές ενώ ο πληθυσμός ήταν σλαβόφωνος. Παράλληλα, είχαν ξεκινήσει οι εντάσεις μεταξύ των πατριαρχικών και των εξαρχικών χριστιανών με τους τελευταίους να καταλαμβάνουν με τη βία τους δύο σημαντικότερους ιερούς ναούς του χωριού.
Κατά τη διάρκεια του Μακεδονικού Αγώνα, πολλοί Οστροβίτες συμμετείχαν στα Ελληνικά αντάρτικα σώματα, με κυριότερους Μακεδονομάχους τον οπλαρχηγό Χρήστο Στογιαννίδη και τον διευθυντή του Εθνικού Κέντρου Οστρόβου Σταύρο Χατζηχαρίση. Άλλοι Μακεδονομάχοι ήταν οι Παντελής Θεοδώρου, Φώτιος Θεοδώρου και Ιωάννης Κουτσάλης (Μακρής). Στην περιοχή σημειώθηκαν συγκρούσεις μεταξύ του ελληνικού και του τουρκικού στρατού στις 3 και 4 Νοεμβρίου 1912 κατά τη διάρκεια των Βαλκανικών Πολέμων. Κατά το 1913, υπηρετούσε ως σταθμάρχης του οικισμού ο μακεδονομάχος Γεώργιος Δικώνυμος - Μακρής, ο οποίος το ίδιο έτος συνέβαλε στην εξόντωση του σημαντικού κομιτατζή Βασίλ Τσεκαλάρωφ.
Αρκετοί κάτοικοι της Άρνισσας σκοτώθηκαν κατά τη διάρκεια του πολέμου του 1940 - 1941 υπηρετώντας στις ελληνικές ένοπλες δυνάμεις.

Αξιοθέατα

Το 1953, όταν υποχώρησαν τα νερά της λίμνης, αποκαλύφθηκαν ερείπια προϊστορικής νεκρόπολης, τα οποία είναι και ένα από τα αξιοθέατα της περιοχής. Άξιοι αναφοράς είναι και οι ιεροί ναοί της Κοιμήσεως της Θεοτόκου (1860) και της Αγίας Τρίαδας (κτίσμα του 1865).

Γεωγραφία

Η Άρνισσα βρίσκεται σε υψόμετρο 560 μέτρα, απέχει 20 χλμ. από την Έδεσσα και βρίσκεται στα σύνορα με τον νομό Φλωρίνης, ενώ σε μικρή απόσταση, σε υψόμετρο 1.150 μέτρα, βρίσκεται ο παλαιός οικισμός του Αγίου Αθανασίου, ένα απ’ τα πιο γνωστά τουριστικά μέρη της περιοχής.

Οικονομία

Η Άρνισσα είναι γνωστή για τις καλλιέργειες των μήλων της, ενώ δραστηριοποιείται και γυναικείος συνεταιρισμός που παράγει με πατροπαράδοτα μέσα, ζυμαρικά, γλυκά του κουταλιού, τουρσιά, πάπρικα και κομπόστες.
Ηλιογάβαλος

Οι καταβολές και το όνομα του

Η μητέρα του, Ιουλία Σοαιμιάς, ήταν κόρη της Ιουλίας Μαίσας η οποία ήταν κουνιάδα του αυτοκράτορα Σεπτίμιου Σεβήρου. Από την οικογένεια της μητέρας του προέρχονταν κληρονομικά οι  ύπατοι-ιερείς του Θεού Ήλιου στην Έμεσα. Το όνομα του Θεού της θρησκείας αυτής ήταν Ελά Γκάμπαλ (Elah-Gabal), εξ ου και το όνομα του αυτοκράτορα (Ηλιογάβαλος).

Η ανάρρησή του στο θρόνο

Μετά το θάνατο του αυτοκράτορα Καρακάλλα (ξαδέλφου του Ηλιογάβαλου) τον διαδέχθηκε στο θρόνο ο εκλεκτός των πραιτωριανών Μακρίνος. Σε αυτή τη χρονική συγκυρία και ενώ ο Μακρίνος μόλις είχε ενθρονιστεί, η μητέρα και η γιαγιά του Ηλιογάβαλου τον παρουσίασαν ως νόθο παιδί του Καρακάλλα φροντίζοντας ταυτόχρονα να αποσπάσουν την υποστήριξη  ικανών στρατευμάτων στη Συρία. Το 218 όλα τα στρατεύματα που βρίσκονταν στην Ανατολή εγκατέλειψαν τον Μακρίνο και αφού τον δολοφόνησαν επέβαλαν εκ των πραγμάτων τον Ηλιογάβαλο ως αυτοκράτορα με την έγκριση της συγκλήτου.

Η σύντομη βασιλεία

Η πρώτη ενέργεια του Ηλιογάβαλου  ήταν να επιβάλλει τη λατρεία του Θεού Βαλ, ενώ δολοφόνησε αρκετούς υψηλόβαθμους αλλά διαφωνούντες στρατηγούς του. Ευνόησε την άνοδο σε καίρια αξιώματα, σε ανθρώπους που ξεχώριζαν για την ομορφιά και την ταπεινή καταγωγή τους. Η εν γένει εκκεντρική συμπεριφορά του και πολύ περισσότερο τα ομοφυλοφιλικά όργια στα οποία συμμετείχε προκάλεσαν τη συντηρητική κοινωνία της Ρώμης.  Ως εκ τούτου αλλά και  λόγω του νεαρού της ηλικίας του, η γιαγιά του Ιουλία Μαίσα είχε αρκετή εξουσία και δύναμη, ώστε να τον πείσει να ορίσει ως διάδοχό του, τον εξάδελφό του Αλέξανδρο Σεβήρο.

Το τέλος

Ο Ηλιογάβαλος γρήγορα κατανόησε ότι η απόφαση του να ορίσει διάδοχο, ήταν στην ουσία εις βάρος του, και προσπάθησε να παραμερίσει τον Αλέξανδρο. Η αντίδραση του αυτή είχε ως αποτέλεσμα να δολοφονηθεί αυτός και η μητέρα του από τη φρουρά των πραιτωριανών και να ανακηρυχθεί νέος αυτοκράτορας ο Αλέξανδρος Σεβήρος.
Σεμπάστιαν Ρούντι

Συλλογική Καριέρα

Ο Ρούντι εντάχθηκε στα τμήματα υποδομής της ΦφΜ Στουτγκάρδης το 2003 και ξεκίνησε την επαγγελματική του καριέρα το 2007 με την δεύτερη ομάδα του συλλόγου, αγωνιζόμενος στην ημιεπαγγελματική Regionalliga Süd. Πραγματοποίησε το επαγγελματικό του ντεμπούτο με την ίδια ομάδα στη νεοϊδρυθείσα 3η Λίγκα στις 2 Αυγούστου 2008 σε αναμέτρηση απέναντι στην Ουνιόν Βερολίνου.
Στη διάρκεια του καλοκαιριού του 2008, υπέγραψε επίσης συμβόλαιο με την πρώτη ομάδα της ΦφΜ Στουτγκάρδη, με την φανέλα της οποίας και πραγματοποίησε το ντεμπούτο του σε αναμέτρηση για τον πρώτο γύρο του Κυπέλλου Γερμανίας στις 10 Αυγούστου 2008, σε μια εκτός έδρας νίκης με σκορ 5–0 επί της Χάνσα Λύνεμπουργκ.

Διεθνής

Είναι νυν στέλεχος της Εθνικής Γερμανίας.
Ο Ρούντι πραγματοποίησε το ντεμπούτο του με την εθνική ανδρών της χώρας στις 13 Μαΐου 2014 σε μια φιλική αναμέτρηση απέναντι στην Πολωνία που διεξήχθη στο Αμβούργο.

Ατομικές Διακρίσεις

Ο Σεμπάστιαν Ρούντι έλαβε το Βραβείο Φριτς Βάλτερ το 2008. Η διάκριση αυτή απονέμεται σε ετήσια βάση από την Γερμανική Ποδοσφαιρική Ομοσπονδία (DFB) στους καλύτερους νεαρούς Γερμανούς ποδοσφαιριστές της χρονιάς με διάφορες κατηγορίες βραβεύσεων, ενώ ο Σεμπάστιαν Ρούντι αναδείχτηκε, τότε, ως ο δεύτερος καλύτερος νεαρός παίκτης ηλικίας κάτω των 18 ετών πίσω από τον Τόνι Κρος.
Ράντυ Σάβατζ

Παλαιστική Καριέρα

Ήταν γνωστός για τις φανταχτερές του ενδυμασίες, με ρούχα ακραία για την εποχή του. Εκτός αυτού, ήταν διάσημος για τον εκπληκτικό δυναμικό τόνο που έδινε στην φωνή του, όταν μιλούσε στο μικρόφωνο πριν από αγώνες του. Στην καριέρα του, κατέκτησε συνολικά 20 τίτλους και θεωρείται ένας από τους πιο επιτυχημένους παλαιστές όλων των εποχών. Ήταν το alter ego του Χαλκ Χόγκαν, με τον οποίο έχουν αφήσει εποχή οι κόντρες τους, όπως και αυτές με τον Ούλτιμεϊτ Γουόριορ, με τον οποίο είχε γίνει και ομάδα για μικρό διάστημα.

Προσωπική Ζωή

Γεννήθηκε στο Κολόμπους του Οχάιο, ο πατέρας του ήταν Ιταλός και η μητέρα του Εβραία. Ο Ράντυ Πόφο παντρεύτηκε το 1984 την Ελίζαμπεθ Χιουλέτ, που αργότερα έγινε γυναίκα παλαιστής. Χώρισαν το 1992. Το 2010 ο Σάβατζ παντρεύτηκε για δεύτερη φορά την Μπάρμπαρα Πέιν. Ο θάνατός του, το 2011 οφείλεται σε ανακοπή καρδιάς, την ώρα που οδηγούσε, με το αυτοκίνητό του να σταματάει με μικρή ταχύτητα σε ένα δέντρο.

Ηθοποιία

Ο Ράντυ Πόφο "Σάβατζ" ήταν και ηθοποιός σε μικρούς ρόλους. Το 2002 είχε υποδυθεί έναν αιμοβόρο παλαιστή, στην διάσημη ταινία του Spider-Man (1η ταινία της τριλογίας). Σε πολλές περιπτώσεις, εμφανίστηκε και σε τηλεοπτικές σειρές ως ο εαυτός του.
24ος αιώνας π.Χ.

Ο 24ος αιώνας π.Χ. είναι ο αιώνας που διήρκεσε από το 2400 π.Χ. μέχρι το 2301 π.Χ.

Στον δημοφιλή πολιτισμό

Στην σύγχρονη κορεατική εθνική μυθολογία, ο χαρακτήρας Ντανγκούν, που η μητέρα του ήταν αρχικά μια αρκούδα, ίδρυσε το κράτος Γκοζόσεον το 2333 π.Χ. Μερικοί νομίζουν ότι αυτό ήταν το αρχαιότερο κορεατικό κράτος και ότι ο Ντανγκούν είναι ο πρόγονος όλων των Κορεατών, και την περίοδο 1948 - Δεκέμβριου 1961, στην Νότια Κορέα,επισήμως υπολόγιζαν τα χρόνια βάζοντας το έτος 2333 στο έτος της κοινής χρονολογίας. Το έτος 2333 π.Χ. και ο μύθος μερικές φορές θεωρείται ως ιστορία και όχι ως μυθολογία στην Κορέα.
Λιμναία Αιτωλοακαρνανίας

Γεωγραφία - Ιστορία

Η Λιμναία βρίσκεται νότια του Αμβρακικού κόλπου και της Αμφιλοχίας σε απόσταση 4,5 χλμ. Ν.-ΝΑ. από το κέντρο της πόλης. Αναφέρεται επίσημα για πρώτη φορά το 1981 να απογράφεται ως ξεχωριστός οικισμός του δήμου Αμφιλοχίας. Σύμφωνα με το σχέδιο Καλλικράτης, μαζί με την Αμφιλοχία, τον Πλατό και τη Μπούκκα αποτελούν τη Δημοτική Κοινότητα Αμφιλοχίας που ανήκει στη Δημοτική Ενότητα Αμφιλοχίας του Δήμου Αμφιλοχίας και σύμφωνα με την απογραφή του 2011 έχει πληθυσμό 38 κατοίκους.
Αλμωπία

Η Αλμωπία ήταν αρχαία χώρα της Μακεδονίας, της οποίας αποτέλεσε επαρχία (μια από τις 17 επαρχίες του Μακεδονικού Βασιλείου) και περιελάμβανε την ορεινή περιφέρεια των Μογλενών όπως την αποκαλούσαν αργότερα οι Βυζαντινοί, βόρεια της Ημαθίας και βορειοδυτικά της Βοττιαίας. Οι ορεσίβιοι Αλμωπείς ήταν αρχικά ανεξάρτητοι, κατόπιν όμως προσαρτήθηκαν στο μακεδονικό κράτος. Γενικά αποτελούσε την προς Βορρά της Έδεσσας περιοχή. Κύριες πόλεις της Αλμωπίας ήταν η Άλωρος, Άψαλος, η Εύρωπος και ή Όρμα (Τρέσινο) η οποία αποτελούνταν απο 3 χωριά.Το όνομά της οφείλεται στους αρχαίους κατοίκους της Άλμωπες (Αλμωπείς). Kατά την ελληνική μυθολογία οι Άλμωπες ήταν φυλή γιγάντων. Πήραν το όνομά τους από τον αρχηγό τους (Άλμωπα), γιο του Ποσειδώνα και της Έλλης.

Eτυμολογία

Η ετυμολογία της λέξης Αλμωπία δεν είναι βέβαιη. Η επικρατέστερη άποψη θεωρεί ότι τα συνθετικά της είναι: 
«Άλμα» και «ωψ» (-ωπος) που ερμηνεύονται ως ανάπτυξη κατά το πρόσωπο, την όψη.
Άγιος Σύλλας Ηρακλείου

Ιστορικά στοιχεία

Δεκαπέντε χιλιόμετρα από το Ηράκλειο και προς το νότο, στους πρόποδες του Γιούχτα με θέα προς τη θάλασσα και τις οροσειρές του Ψηλορείτη, βρίσκεται το χωριό Άγιος Σύλλας.
Λόγω   αυτής  της   χωροταξικής   του    θέσης , αλλά  και  του  σθένους  και  ηρωισμού  των  κατοίκων  του, επιλέχθηκε  ως  ο  τόπος   όπου  πάρθηκε  ο  όρκος   της   πρώτης  ενωμένης   Εθνικής   Αντίστασης   κατά   των κατακτητών Γερμανών σε ολόκληρη την Ευρώπη (σπήλαιο Χαμαμουτζή).
Στην γύρω περιοχή δόθηκαν μάχες με το χωριό να θρηνεί πολλούς άνδρες στην νεότερη ιστορία. Το όνομα του χωριού οφείλεται στο Άγιο Σύλλα που είναι και προστάτης του. Πρώτη φορά αναφέρεται στις βενετικές απογραφές. Κατά το 1583  αναφέρεται στον Καστροφύλακα (Κ 101)  S.Scilla, με  265 κατοίκους. Αναφέρεται επίσης  στο Catasticum Ecclesiarum et monasterium comynis του 1320 σαν « χωρίον της περιοχής του Χάνδακα, της Paracandia».
Σούπερ Λίγκα Κ17 2010–11

Το πρωτάθλημα της Σούπερλιγκ για ηλικίες κάτω των 17 ετών της περιόδου 2010-11 ήταν το τρίτο στην ιστορία της διοργάνωσης. Συμμετείχαν οι ομάδες εφήβων των 16 ομάδων της Σούπερλιγκας ανδρών 2010-11. Οι ομάδες χωρίστηκαν σε 2 ομίλους, Νότιο και Βόρειο, με 8 ομάδες ο καθένας. Διεξήχθησαν 4 γύροι, ενώ η κάθε ομάδα έδωσε 28 αγώνες. Οι 2 πρώτες ομάδες κάθε ομίλου προκρίθηκαν στην τελική φάση που έγινε στην AEL FC Arena της Λάρισας.

Τελική φάση

Λάρισα, AEL FC Arena
Δολάριο Γουιάνας

Ιστορία

Το δολάριο κυκλοφόρησε για πρώτη φορά το 1839. Ήταν ίδιο σε αξία με 4 σελίνια και 2 πένες και αντικατέστησε το γκίλντερ της πάλαι ποτέ Βρετανικής Γουιάνας, σε ισοτιμία του 1 δολαρίου προς 3 1/8 του γκίλντερ.
Από το 1935 το δολάριο της Βρετανικής Γουιάνας έγινε ίδιο σε αξία με το δολάριο των Βρετανικών Δυτικών Ινδιών (BWI$). Η τύπωση χαρτονομισμάτων στη Βρετανική Γουιάνα σταμάτησε το 1942 και τα τοπικά χαρτονομίσματα αντικαταστάθηκαν από αντίστοιχα των Βρετανικών Δυτικών Ινδιών, το 1951. Το 1955, το δολάριο των Βρετανικών Δυτικών Ινδιών εντάχθηκε στο δεκαδικό σύστημα και το 1965 αντικαταστάθηκε από το Δολάριο Ανατολικής Καραϊβικής. Η κυκλοφορία όμως του τελευταίου υπήρξε βραχύβια καθώς, με την ανεξαρτησία της Γουιάνας το 1966, κυκλοφόρησε το Δολάριο Γουιάνας ίδιο σε αξία με το Δολάριο Ανατολικής Καραϊβικής.

Κέρματα

Έπειτα από την εισαγωγή του δολαρίου, κυκλοφόρησαν βρετανικά νομίσματα με τα κέρματα των 2 και των 4 πενών να κυκλοφορούν και σε άλλες χώρες στις Βρετανικές Δυτικές Ινδίες. Τα έτη 1838, 1843 και 1848 εισήχθησαν τα κέρματα των 2 πενών. Την περίοδο από το 1891 ως το 1916 κυκλοφόρησαν κέρματα των 4 πενών ειδικά για τη «Βρετανική Γουιάνα και τις Δυτικές Ινδίες» και το 1917-1945 στο όνομα της «Βρετανικής Γουιάνας». Το 1916 είδε επίσης την κυκλοφορία των πρώτων χαρτονομισμάτων της Κυβέρνησης στη Βρετανική Γουιάνα, σε αξίες των 1, 2, 5, 20 και των 100 δολαρίων.
Το 1966 εισήχθησαν κέρματα σε αξίες των 1, 5, 10, 25 και των 50 cents. Ο υπερπληθωρισμός οδήγησε στην εισαγωγή των κερμάτων του 1 δολαρίου και επίσης αυτών των 5 και των 10 δολαρίων.

Τραπεζογραμμάτια

Στα τέλη του 19ου αιώνα εισήχθησαν ιδιωτικά χαρτονομίσματα από την Κεντρική και την αποικιακή τράπεζα της Βρετανικής Γουιάνας. Αμφότερες οι τράπεζες εξέδωσαν χαρτονομίσματα σε αξίες των 5, 20 και 100 δολαρίων. Η έκδοση χαρτονομισμάτων σταμάτησε και από τις δύο τράπεζες ως το 1917. Η Τράπεζα Μπάρκλεϊς ανέλαβε τον έλεγχο της Αποικιακής Τράπεζας και κυκλοφόρησαν  τραπεζογραμμάτια σε αξίες των 5, 10, 20 και των 100 δολαρίων την περίοδο από το 1926 ως το 1941.
Το 1909, εισήχθησαν χαρτονομίσματα των 100 δολαρίων από τη Βασιλική Τράπεζα του Καναδά και αυτά ακολουθήθηκαν από εκείνα των 5 και των 20 δολαρίων, το 1913. Από το 1920 άρχισε να αναγράφεται και η αξία τους σε στερλίνες. Το 1920 σταμάτησε η έκδοση των χαρτονομισμάτων των 100 δολαρίων και το 1938 έγινε το ίδιο για τα τραπεζογραμμάτια των 5 και των  20  δολαρίων.
Το 1966 κυκλοφόρησαν στην ανεξάρτητη Γουιάνα χαρτονομίσματα σε αξίες των 1, 5, 10 και των 20 δολαρίων. Ακολούθησε σειρά το 1989-1992 αποτελούμενη από χρήματα αξίας των 20, 100 και των 500 δολαρίων. Η σειρά του 1996-1999 συμπεριέλαβε τα τραπεζογραμμάτια των 20, 100, 500, και των 1000 δολαρίων, ενώ στη σειρά του 2000-2002 συμπεριελήφθησαν χαρτονομίσματα των 500 και 1000. Το 2005 εκδόθηκαν νέα χαρτονομίσματα των 100 και των 1000 δολαρίωνμε αυξημένα χαρακτηριστικά ασφαλείας.
Φρειδερίκος Γουλιέλμος του Μπράουνσβαϊγκ

Βιογραφία

Γεννήθηκε στο Μπράουνσβαϊκ και, αν και ήταν ο τέταρτος γιος, ήταν ο μόνος υγιής από τα τέκνα του Καρόλου-Γουλιέλμου-Φερδινάνδου πρίγκιπα του Βολφενμπύτελ και της Αυγούστας των Γουέλφων-Ανοβέρου, κόρης του Φρειδερίκου πρίγκιπα της Ουαλίας.
Το 1789 έγινε λοχαγός του Πρωσικού στρατού και έλαβε μέρος σε μάχες κατά της Επαναστατημένης Γαλλίας. Το 1805 απεβίωσε ο θείος του Φρειδερίκος-Αύγουστος και τον διαδέχθηκε ως πρίγκιπας του Οέλς (Ολέσνικα) της Σιλεσίας, εξαρτημένης από την Πρωσία. Το επόμενο έτος απεβίωσε ο συγγενής του Φρειδερίκος Κάρολος Φερδινάνδος και τον διαδέχθηκε στο Μπέβερν, που επανενώθηκε έτσι με το Βολφενμπύτελ. Το 1806 έλαβε μέρος ως αντιστράτηγος, με αρχιστράτηγο τον πατέρα του, στη μάχη του Γιένα-Άουερστατ. Εκεί ο πατέρας του τραυματίστηκε θανάσιμα και τον διαδέχθηκε ως πρίγκιπας του Βολφενμπύτελ. Όταν ο τέταρτος Συνασπισμός εναντίον του Ναπολέοντα ηττήθηκε, το πριγκιπάτο του Βολφενμπύτελ έγινε μέρος του βασιλείου της Βεστφαλίας (1807-13) και ο Φρειδερίκος-Γουλιέλμος μετέβη στον πεθερό του στο Μπάντεν.
Όταν το 1809 ξέσπασε ο πόλεμος του πέμπτου Συνασπισμού, ο πρίγκιπας βρήκε αφορμή να συστήσει ένα σώμα παρτιζάνων, με την υποστήριξη της Αυστρίας, τους Μαύρους Μπραουνσβίκους που φορούσαν μαύρα ως πένθος για την κατοχή της πατρίδας τους. Για να το χρηματοδοτήσει έβαλε υποθήκη το πριγκιπάτο του Οέλς. Από τη Βοημία πέρασε στη Βεστφαλία, όπου το 1809 πήρε τον έλεγχο της πόλης του Μπράουνσβαϊκ για ένα σύντομο διάστημα και έτσι έγινε ήρωας. Προχώρησε στη Βόρειο θάλασσα και πέρασε στη Βρετανία του Γεωργίου Δ΄, συζύγου της αδελφής του, ο οποίος ανέλαβε τη δαπάνη του σώματος και έκανε τον ίδιο αντιστράτηγο του Βρετανικού στρατού. Το σώμα αποτελείτο από 2.300 άνδρες, που σχεδόν εξολοθρεύτηκαν στον Πόλεμο της Ιβηρικής Χερσονήσου.
Το 1813 η Πρωσία κατέλυσε το βασίλειο της Βεστφαλίας και ο Φρειδερίκος-Γουλιέλμος επέστρεψε ως δούκας του Μπράουνσβαϊκ. Το 1815 ο Μέγας Ναπολέων Α΄ επέστρεψε για 100 ημέρες και ο πρίγκιπας έφτιαξε νέο σώμα. Στις Βρυξέλλες, στις 15 Ιουνίου το βράδυ πήγε στο χορό της Καρλότας, συζύγου του δούκα του Ρίτσμοντ και την επόμενη ημέρα στη μάχη του Κατρ-Μπρα σκοτώθηκε από μια σφαίρα, δύο ημέρες πριν τη μάχη του Βατερλώ.
Τον διαδέχθηκαν οι δύο γιοί του, πρώτα ο Κάρολος Β΄ και έπειτα ο Γουλιέλμος ως δούκες του Μπράουνσβαϊκ.
Εκλογές στην Αλβανία

Η Αλβανία είναι προεδρευόμενη κοινοβουλευτική δημοκρατία, με βάση την οποία αρχηγός της κυβέρνησης είναι ο Πρωθυπουργός, στα πλαίσια ενός πολυκομματικού συστήματος. Η εκτελεστική εξουσία ασκείται από την κυβέρνηση, ενώ η νομοθετική ασκείται από την κυβέρνηση και το κοινοβούλιο. Από το 1991, οπότε εισήχθη ο πολυκομματισμός, η εξουσία μονοπωλείται από δύο πολιτικά κόμματα, το Δημοκρατικό Κόμμα της Αλβανίας και το Σοσιαλιστικό Κόμμα της Αλβανίας (σοσιαλιστικό, μετακομμουνιστικό).
Αρχηγός κράτους είναι ο Πρόεδρος της Αλβανικής Δημοκρατίας, ο οποίος εκλέγεται από τη συνέλευση για πενταετή θητεία με μυστική ψηφοφορία. Για την εκλογή του προέδρου απαιτούνται τα δύο τρίτα των ψήφων όλων των βουλευτών. Οι επόμενες εκλογές θα διεξαχθούν το 2022.
Η Βουλή (Συνέλευση ή Kuvendi i Republikës së Shqipërisë) αποτελείται από 140 μέλη, τα οποία εκλέγονται για τετραετή θητεία. 100 εξ αυτών εκλέγονται απευθείας σε μονοεδρικές περιφέρειες με κατά προσέγγιση ανάλογο αριθμό ψηφοφόρων. Οι 40 εκλέγονται από λίστες πολιτικών κομμάτων με πολλά ονόματα ή συνασπισμούς κομμάτων με βάση την κατάταξή τους. Ο συνολικός αριθμός των βουλευτών ενός κόμματος ή κομματικού συνασπισμού θα πρέπει να προσεγγίζει όσο γίνεται περισσότερο την αναλογία σε έγκυρες ψήφους που κέρδισαν τα κόμματα αυτά στον πρώτο γύρο των εκλογών. Κόμματα που λαμβάνουν ποσοστό λιγότερο από το 4 % των έγκυρων ψηφοδελτίων σε εθνικό επίπεδο στον πρώτο γύρο των εκλογών δεν απολαμβάνουν οφέλη από την αντίστοιχη λίστα με τα πολλά ονόματα. Ο πρόεδρος εκλέγεται από τη Βουλή.
Ισόβια κάθειρξη

Ισόβια κάθειρξη είναι μια από τις μεγαλύτερες ποινές για σοβαρά ποινικά αδικήματα. Ο όρος ισόβια (ίσος+βίος) σημαίνει ότι είναι ίση με τον βίο, το χρονικό διάστημα ζωής του ανθρώπου. Στο ελληνικό ποινικό δίκαιο είναι πλέον η υψηλότερη μεμονωμένη ποινή που μπορεί να επιβληθεί, πριν την κατάργηση της θανατικής ποινής. Σύμφωνα όμως με το άρθρο 105 του ελληνικού Ποινικού Κώδικα, η έννοια είναι πλασματική, δηλαδή καταδικασμένοι σε ισόβια κάθειρξη μπορούν να αποφυλακιστούν αν έχουν εκτίσει τουλάχιστον είκοσι (20) έτη της ποινής τους, ή δεκαέξι (16) έτη αν έχουν υπερβεί το 70ό έτος της ηλικίας τους.
Σημειώνεται επίσης ότι αν η απόφαση της παραπάνω καταδίκης είναι πρωτόδικη αυτή ενδεχομένως μπορεί να τροποποιηθεί στο στάδιο της έφεσης, δηλαδή να ακυρωθεί και ν΄ ακολουθήσει νέα δίκη. Επίσης οι κατάδικοι με την ποινή αυτή αν εκτίσουν αυτή σε αγροτικές φυλακές, εφόσον τέτοιες λειτουργούν, τότε ο συνολικός χρόνος ποινής (των 20 ή 16 ετών), υπο-πολλαπλασιάζεται κατά ποσοστό μία ημέρα έκτισης σε 1,5 ημέρες ποινής, οπότε ο κρατούμενος εκτίει μόνο 13,3 έτη ποινής, ή 10,7 έτη αν έχει υπερβεί το 70ό έτος της ηλικίας του.
Κωνσταντίνος Δρακάτος

Βιογραφικά στοιχεία

Γεννήθηκε στην Ιθάκη το 1928 και σπούδασε οικονομικές επιστήμες στην Αθήνα. Ήταν διδάκτορας της Oικονομικής Στατιστικής στο London School of Economics. Από το 1969 και σχεδόν επί 3 δεκαετίες δίδαξε στο τμήμα Οικονομικών Επιστημών του ΕΚΠΑ. 
Εργάστηκε επί μακρόν στην Τράπεζα της Ελλάδος, ως το 1976.
Μεταξύ άλλων ήταν κοσμήτωρ της Νομικής Σχολής (1978-79), πρόεδρος του Δ.Σ. του ΚΕΠΕ (1990-93) και διοικητής της ΕΤΒΑ (1989-91).
Εξελέγη τακτικό μέλος της Ακαδημίας Αθηνών το 1998 και αντιπρόεδρός της για το 2007.
Το 1963 του απονεμήθηκε το βραβείο Bowley.
Το 2008 για ένα έτος ανέλαβε την προεδρία του ιδρύματος. Από το 2009 και ως τον θάνατό του, ήταν πρόεδρος της Επιτροπής Μελέτης των Επιπτώσεων της Κλιματικής Αλλαγής στην Τράπεζα της Ελλάδος.
Πέθανε στην Αθήνα το 2013 και κηδεύτηκε από τον ιερό ναό Αγίου Τρύφωνος στην Κηφισιά, δύο ημέρες αργότερα.
Λουκάς Καλιακούδας

Βιογραφικά στοιχεία

Λίγα ξέρουμε για την ζωή και την δράση του. Η καταγωγή του ήταν από το Λοιδωρίκι. Γεννήθηκε στην Αρτοτίνα Φωκίδας. Από παιδί βγήκε στο βουνό. Τον εκτίμησε ο Ανδρούτσος (πατέρας του Οδυσσέα) και τον προσέλαβε για πρωτοπαλίκαρο στο μπουλούκι του. Στο πλευρό του αρχηγού του ο Καλλιακούδας πήρε μέρος στις περιπετειώδεις εκστρατείες του στην Πελοπόννησο ως σύμμαχος του  Λάμπρου Κατσώνη στις θαλάσσιες επιχειρήσεις του. Μετά τον θάνατο του Ανδρούτσου διασώθηκε με λίγους επίλεκτους διασχίζοντας την χερσόνησο από το Ταίναρο μέχρι τον Κορινθιακό και συνέχεια μαχόμενος. Κατέφυγε στα βουνά της Αιτωλίας για να συνεχίσει τον πόλεμο. Αντιτάχθηκε στον Αλή πασά, στρατεύματα του οποίου τον πολιόρκησαν στη Γαβρολίμνη . Όταν έπεσε στην μάχη της Γαβρολίμνης, ο συναγωνιστής του αρματολός Σάκας του έκοψε το κεφάλι και το περιέσωσε μαχόμενος μέχρι το βράδυ. Κυκλώθηκε όμως και αυτός και φονεύτηκε. Τα κεφάλια των δύο πήγαν στα Ιωάννινα και στήθηκαν σε παλούκι για δημόσια θέα ως τεκμήριο της εξόντωσής τους. Τον αναφέρει το δημοτικό τραγούδι.
Άβεντοφτ

Γεωγραφία

Βρίσκεται στα σύνορα της Γερμανίας με τη Δανία.

Ιστορική αναδρομή

Κατά το Μεσαίωνα το Άβεντοφτ ήταν αποκομμένο από την στεριά και βρίσκονταν επάνω στο νησί Βίνταου. Το έτος 1566 έγιναν έργα αντιπλημμυρικά και το νησί ενώθηκε με την ξηρά. Ήταν όμως ακόμα βαλτώδες θαλασσινό μέρος, το οποίο αφυδατώθηκε τελικά τον εικοστό αιώνα με αποξηραντικά έργα.
Υπάρχει μια εκκλησία που κτίστηκε τον 13ο αιώνα και ένας πύργος που κτίστηκε το 1911.
Νικ Μπόκβινκελ

Ξεκίνημα & Εταιρείες

Ξεκίνησε να ασχολείται με την επαγγελματική πάλη 1955 και αποσύρθηκε το 1987. Ο Μπόκβινκελ αγωνίστηκε κυρίως για την εταιρεία American Wrestling Association (AWA) στις Ηνωμένες Πολιτείες.

Στυλ & Χαρακτήρας

Ο Μπόκβινκελ θεωρείται από τους οπαδούς του και πάρα πολλούς ειδικούς του αθλήματος, ένας εξαιρετικός παλαιστής, γνωστός για τις εκλεπτισμένες τεχνικές του κινήσεις και την "ψυχολογία των ρινγκ" έπαιρνε τον "αέρα" των αντιπάλων του. Είναι επίσης γνωστός για το χαλαρό ύφος με το οποίο μιλούσε, που τον έκανε διάσημο.

Διακρίσεις

Στην εταιρεία AWA, κατέκτησε πολλές φορές τον Παγκόσμιο τίτλο Βαρέων Βαρών και το Παγκόσμιο Πρωτάθλημα Ομάδων. Συνολικά κατέκτησε 30 τίτλους, ομαδικούς και ατομικούς.

Θάνατος

Πέθανε στις 14 Νοεμβρίου 2015. Η αιτία του θανάτου δεν ανακοινώθηκε.